"Valkyrien":Denne må du se 

TV-ANMELDELSE: 
En desperat lege og en dommedagsprofet går under jorden for å redde hver sin katastrofe. 
«Valkyrien» er nok en god, norsk dramathriller. 

Norsk dramathriller, med Pål Sverre Hagen, Sven Nordin, 8 episoder, premiere på NRK 1. januar. 

Leif (På Sverre Hagen) er det amerikanerne kaller survivalist (dommedagsforbereder). 
Han er forberedt på alle katastrofer. 
Leif har bunkra vann, teip, lommelykter, boksmat og våpen til den dagen alt går åt skogen - for det vil de gjøre, ifølge Leif. 
Han har også den perfekte jobben: 
Beredskapssjef i Oslo kommune, med tilgang til absolutt alle tilfluktsrom og underjordiske ganger og tunneler under hovedstaden. 
Men ingen hører på Leif, bortsett fra hans likesinnede på nettet. 
Pål Sverre Hagen har gjort Leif til en litt nevrotisk og ustabil fyr, men han er også sympatisk og menneskelig. 
Hagen, som vi tilgir for å snakke østlandsk, får spilt ut et stort register. 
Litt tørrvittig humor, litt noia, sinne, frustrasjon, glede og i det hele tatt. 
Hans beste rolle? 
Ja, definitivt. 

Hemmelig klinikk 

I denne underjordiske verdenen får Leif besøk av Teo, en kompis på flukt fra et bankran, og legen Ravn (Sven Nordin). 
Han jobber som kirurg på akutten og er overmåte lykkelig gift med Vilma (Pia Halvorsen), som er lege og forsker. 
Men Vilma blir livstruende syk, og nektes videre behandling av sykehuset. 
Ravn og Vilma bryter med det etablerte helsevesenet, og i all hemmelighet gjør de et siste, desperat forsøk på å finne en kur som kan hjelpe Vilma. 

«Valkyrien» er ikke så tempodrevet som for eksempel «Frikjent». 
Den er litt roligere, men minst like spennende. 
Tiden brukes heller til å utvikle personene og deres utallige dilemmaer. 
Etikk, medisin, moral og medmennesklighet og grensene rundt dette må både Leif, Varg og flere av de andre styre med, og det er ikke lett. 
Sven Nordin er glimrende som desperat ektemann med hippokrates i ryggmargen. 

Gode folk, god historie 

De etablerer en illegal klinikk under et nedlagt t-banestopp, og en liten gruppe mennesker med høyt ulike motiver og mål blir avhengige av en skjør tillit for å holde seg og sine prosjekter gående. 
Her er det nerve og spenning fra start til mål, elegant utporsjonert uten de heseblesende vendingene der alt blir snudd på hodet. 
Folkene som er med er gode, særlig Nordin og Hagen, men også Mikkel Bratt Silset, seriens gladeste og samtidig mest fortvilte. 
Historien veksler mellom enkel krim, komplisert etikk og de enda mer kompliserte forholdene mellom folk, og alle delene snirkler og snor seg framover til en veldig interessant og spennende finale. 

Noen mindre skjønnhetsfeil til tross: 
Denne må du se. 

«Valkyrien» starter med en dobbeltepisode 1. januar på NRK. 
